Eyvind Vesselbo (V), 2011-03-22:
Ministeren startede med at takke forslagsstillerne for at komme med det her forslag og ligesom sætte fokus på rent drikkevand.
Jeg vil gerne gå lidt videre, jeg vil gerne rose forslagsstillerne for at sætte fokus på det her område, for det er jo ret overraskende, at netop oppositionen gør en indsats og sætter fokus på det her område.
År efter år har regeringen ydet en kæmpe indsats for at gøre noget for at bevare rent drikkevand.
Plan efter plan er blevet gennemført for at sikre, at grundvandet er sikkert uden pesticider, og sikre, at drikkevandet også er det.
Og så kommer oppositionen her med et forslag, som i hvert fald indledningsvis ligger i fuldstændig forlængelse af det, som regeringen gør, og som vi lige har debatteret under førstebehandlingen af forslaget om »Grøn Vækst«, nemlig at indføre nødvendige sprøjtefrie beskyttelseszoner omkring alle vandboringer, der anvendes til almen vandforsyning.
Jamen kan det skrives bedre?
Det er jo lige netop det, der stod i det forslag om »Grøn Vækst«, som vi behandlede tidligere: at her vil man udvide sprøjtezonerne og de dyrkningsfrie zoner fra 10 m til 25 m.
Hvad kan man så forlange mere?
Ja, så kommer der også nogle andre ting i forslaget her, som jo ikke på nogen måde er nødvendige for at gennemføre det, som skal til for at gøre tingene bedre på det her område, nemlig det, som ligger i »Grøn Vækst«.
Men her vil man altså nu opkræve en pesticidafgift, som man så vil bruge til at betale erstatning til de lodsejere, som ikke må dyrke jorden og sprøjte mere.
Det forstår jeg ikke.
Hvorfor skal man opkræve en ny afgift?
Men nu står det jo ganske klart her, at man gerne vil have, at afgiften forøges.
Derudover skal de her mennesker, hvis de ikke makker ret, eksproprieres.
Og det er jo her, må jeg sige, at vandene skiller meget bredt.
For jeg kan forstå, at man i oppositionen her har et meget afslappet forhold til at gribe ind i den private ejendomsret: Hvis ikke I gør, som vi siger, tager vi det fra jer; så eksproprierer vi.
Vi mener, at hvis man skal ekspropriere, skal det have almenvellets interesse, og derudover skal det selvfølgelig være sådan, at man ikke kan klare det på en anden måde, og det er jo det, der er pointen.
Det er ikke nok med, at det har almenvellets interesse, det skal jo også være sådan, at man ikke kan gøre det på en anden måde.
Og det er jo netop det, som regeringen og Venstre er enige om at vi kan klare på en anden måde.
Så alt i alt må jeg sige, at det er fint, at vi nu her for en gangs skyld oplever en samlet opposition, som ønsker at sætte fokus på noget, som er så vigtigt som rent drikkevand og rent grundvand.
Det har vi ikke oplevet på noget tidspunkt før i den her sag; der har det kun været en masse negative kommentarer til det, regeringen har gjort, men hvad har oppositionen selv gjort?
Ikke noget.
Så alt i alt vil jeg, som jeg startede med, give al mulig ros til oppositionen for, at det endelig er gået op for dem, at der også er noget, der hedder grundvand og drikkevand, og at man vil gøre noget ved det.
Det er bare ikke den rigtige måde at gøre det på, så derfor støtter vi ikke forslaget.
Nu er det jo sådan lidt mudderkastning, vil jeg sige til fru Mette Gjerskov, for fru Mette Gjerskov ved godt, at regeringen selvfølgelig gerne vil gøre noget ved det her.
Vi er jo alle sammen interesserede i at få rent drikkevand og beholde det helt unikke, vi har i Danmark, nemlig grundvandet.
Derfor er der jo ikke nogen onde mennesker i regeringen og slet ikke nogen onde mennesker i Venstre, som ønsker at forgifte vores drikkevand med pesticider.
Jeg mener faktisk, regeringen gør en meget, meget stor indsats for at gøre det her på den bedste måde.
Man kan så som fru Mette Gjerskov være uenig i den måde, vi gør det på, og de beslutninger, vi træffer.
Og det er altid nemt, når man sidder i opposition, at råbe og skrige ned i salen om, at tingene kunne gøres bedre.
Men det er jo fuldstændig uhørt at stå og sige, at det nærmest er sådan, at ministrene eller Venstres folketingsmedlemmer går rundt og putter gift ned i vandhullerne og ned til grundvandet, sådan at vi får urent drikkevand med pesticider i.
Det er jo ikke en måde at føre en debat på, vil jeg sige til fru Mette Gjerskov.